נגישות גנים ציבוריים

בשטחי המועצה המקומית אבו גוש קיימים למגינת הלב מספר מצומצם ביותר של גנים ציבוריים. יצוין, כי בכוונת המועצה לפעול לכך, שבמתחמי המגורים החדשים ביישוב יוקמו בעתיד גנים ציבוריים נוספים חדשים, בעלי נגישות מרבית לאנשים עם מוגבלות.

כיום מצויים בתחומי היישוב שני גנים ציבוריים מונגשים, כדלקמן:

א. גן המשחקים ברח' עבד אל רחמאן ליד גן הילדים. המדובר בגן שעשועים המיועד לילדים וכולל מתקן משחקים אחד.

הגן הינו גן פעיל ונגיש, כאשר לאדם עם מוגבלות ישנה גישה רציפה לכניסה אל הגן ואל מרכזי העניין העיקריים בגן.

ב. גן המשחקים המצוי ברח' עבד אל רחמאן פינת רח' יסמין. גם גן זה מונגש עבור אנשים עם מוגבלות, ואולם לאחרונה נאלצה המועצה לסגור את הגן ושלא לאפשר אליו גישה לציבור, זאת בשל פעולות ונדליזם שבוצעו במקום והרס המתקנים.

למען הסדר הטוב להלן יובאו, כלשונן, הוראות סעיפים 10 ו-11 של תקנות שוויון זכויות לאנשים עם מוגבלות (התאמות נגישות למקום ציבורי שאינו בניין), תשע"ד-2013:

גן ציבורי

10. (א) בגן ציבורי תהיה לאדם עם מוגבלות נגישות רציפה לכל אלה:

(1) לכניסה אחת אליו לפחות, הזמינה לציבור;

(2) למרכזי העניין העיקריים בו, לעניין זה, "מרכז עניין" – לרבות טיילת, שביל הליכה, אזור להתאספות קהל, פינת ישיבה, אזור פיקניק, מצפור, תצפית, אלמנט אמנות, מקום המהווה מוקד משיכה לציבור עקב פעילות המתרחשת בו או תצוגה הנערכת בו, אתר משחקים שחובה לבצע בו התאמות נגישות לפי הוראות תקנה 11, אזורי פעילות משחק וספורט, אזור המיועד לכלבים ולמעט מיתקנים לפעילות גופנית באזור עם גישה חופשית.

(ב) הדרכים המובילות למרכזי העניין העיקריים לפחות, יובחנו באמצעות ניגוד מישושי וחזותי.

(ג) על אף האמור בתקנות משנה (א) ו-(ב), הוראות תקנות אלה יחולו על גנים ציבוריים קיימים ביישוב, שהחייב בביצוע נגישות לגביהם הוא הרשות המקומית או ועד מקומי, כמפורט להלן:

(1) כל הגנים הציבוריים הקיימים המסווגים כלהלן:

(א) גן ציבורי רובעי;

(ב) גן ציבורי כלל-עירוני או גן ציבורי כלל-יישובי, לפי העניין;

(2) 50 אחוזים לפחות מן הגנים הציבוריים הקיימים ביישוב שאינם נזכרים בפסקה (1); הרשות המקומית תורה על רשימת הגנים הללו באופן שתיווצר פריסה הולמת של גנים כאמור ביישוב; בהוראתה תתחשב הרשות המקומית, בין השאר, בשימוש היום-יומי בגן על ידי התושבים המתגוררים בסמוך לו ובמרחק ההליכה מבתי התושבים לגן, במסלול הליכה נגיש;

(3) ברשות מקומית שאינה מועצה אזורית ומספר תושביה הוא 10,000 לפחות, תאושר הפריסה האמורה על ידי מורשה נגישות, מבנים, תשתיות וסביבה.

(ד) לא יאוחר מתום שנה מיום התחילה, תפרסם הרשות המקומית באתר האינטרנט שלה ובמשרדיה, בעת שהם פתוחים לקבלת קהל, את רשימת הגנים הציבוריים הקיימים, לפי האמור בפסקה (2); אם הרשות המקומית היא מועצה אזורית יכלול הפרסום את רשימת הגנים כאמור בכל אחד מיישוביה.

אתר משחקים

11. (א) הוראות תקנות אלה והוראות ת"י 1498 חלק 8 יחולו על אתרי משחקים קיימים ביישוב שהחייב בביצוע נגישות לגביהם הוא הרשות המקומית או ועד מקומי כמפורט להלן:

(1) כל אתרי המשחקים הקיימים המסווגים כלהלן:

(א) אתר משחקים רובעי;

(ב) אתר משחקים כלל-עירוני או אתר משחקים כלל-יישובי, לפי העניין;

(2) 50 אחוזים לפחות מאתרי המשחקים הקיימים ביישוב שאינם נזכרים בפסקה (1); הרשות המקומית תורה על אתרי המשחקים הללו שיונגשו כך שתיווצר פריסה הולמת של אתרי משחקים כאמור ביישוב; בהוראתה תתחשב הרשות המקומית, בין השאר, בשימוש היום-יומי באתר המשחקים על ידי התושבים המתגוררים בסמוך לו, ובמרחק ההליכה מבתי התושבים לאתר המשחקים במסלול הליכה נגיש;

(3) ברשות מקומית שאינה מועצה אזורית ומספר תושביה הוא 10,000 לפחות תאושר הפריסה האמורה על ידי מורשה נגישות, מבנים, תשתיות וסביבה.

(ב) לא יאוחר מתום שנה מיום התחילה, תפרסם הרשות המקומית באתר האינטרנט שלה ובמשרדיה, בעת שהם פתוחים לקבלת קהל, את רשימת אתרי המשחקים הקיימים, לפי האמור בתקנת משנה (א)(2); אם הרשות המקומית היא מועצה אזורית, יכלול הפרסום את רשימת אתרי המשחקים כאמור בכל אחד מיישוביה.

(ג) עלה שטחו של אתר משחקים קיים שנמצא באתר על 350 מטרים רבועים – יתקיימו בו הוראות ת"י 1498 חלק

(ד) באתר משחקים חדש יתקיימו הוראות ת"י 1498 חלק 8, לרבות הוראות תחולתו.